ธอส.ปรับสูตรสินเชื่อบ้านใหม่ "กู้น้อยคิดดอกเบี้ยต่ำ"
ธอส.เตรียมปรับสูตรปล่อยสินเชื่อบ้านใหม่ ขอกู้น้อยคิดดอกเบี้ยต่ำ ช่วยลูกค้าและลดหนี้เสีย
13 ก.พ. 2560

ธอส.เตรียมปรับสูตรปล่อยสินเชื่อบ้านใหม่ ขอกู้น้อยคิดดอกเบี้ยต่ำ ช่วยลูกค้าและลดหนี้เสีย
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารจะปรับเกณฑ์การปล่อยสินเชื่อให้เป็นมาตรฐานเดียวกันเพื่อให้มีประสิทธิภาพมากขึ้น โดยเกณฑ์ใหม่จะกำหนดวงเงินปล่อยกู้ให้สัมพันธ์กับดอกเบี้ยที่คิดกับลูกค้า หากลูกค้าขอกู้วงเงินต่ำก็จะคิดดอกเบี้ยต่ำกว่าผู้ขอกู้วงเงินสูง
“ปัจจุบันธนาคารไม่ได้มีเกณฑ์กำหนด ซึ่งลูกค้าที่ได้ดอกเบี้ยต่ำและกู้วงเงินมากๆ เมื่อผ่านช่วง 3 ปีแรกที่เป็นดอกเบี้ยโปรโมชั่นแล้ว เมื่อขึ้นสู่ปีที่ 4 เป็นต้นไป จะเจออัตราดอกเบี้ยลอยตัว ทำให้ยอดผ่อนชำระต่อเดือนเพิ่มขึ้นมาก จนลูกหนี้หลายรายผ่อนชำระไม่ไหว กลายเป็นหนี้ด้อยคุณภาพ”นายฉัตรชัย กล่าว
นายฉัตรชัย กล่าวว่า นโยบายดังกล่าวจะต้องเสนอให้คณะกรรมการธนาคารพิจารณาในรายละเอียดจึงจะประกาศใช้ได้ ซึ่งจะช่วยให้ธนาคารมีสินเชื่อที่มีคุณภาพดีในระยะยาว 
ทั้งนี้ หนี้ที่ไม่ก่อให้เกิดรายได้ (เอ็นพีแอล) ของธนาคาร สิ้นปีอยู่ที่ 5.08 หมื่นล้านบาท แต่สิ้นเดือน ม.ค.ที่ผ่านมา เอ็นพีแอลเพิ่มขึ้นอีก 1,000 ล้านบาท แม้ว่าเป็นภาวะปกติ แต่ธนาคารได้เร่งแก้ไขปรับโครงสร้างหนี้ให้ผ่อนชำระต่อไปได้ ส่วนแนวโน้มตลาดสินเชื่อที่อยู่อาศัย คาดว่าสินเชื่อของธนาคารจะขยายตัวได้ 6% ตามเป้าที่ตั้งไว้ ยิ่งธนาคารพาณิชย์ไม่ยอมปล่อยสินเชื่อบ้าน ก็เป็นโอกาสของ ธอส.ที่จะปล่อยสินเชื่อขยายตัวได้เพิ่มมากขึ้น
“ธนาคารเร่งปรับวิธีการปล่อยสินเชื่อให้ทันสมัยรวดเร็ว และสร้างความสะดวกกับลูกค้ามากขึ้น ขณะนี้กำลังรอการอนุมัติจากกระทรวงการคลังทำบัตรอิเล็กทรอนิกส์ โดยให้ลูกค้าโอนเงินมาไว้ในบัตรเพื่อรอให้การหักชำระหนี้เงินงวด โดยไม่ต้องเดินทางมาชำระหนี้ที่ธนาคาร หรือเคาน์เตอร์ชำระเงิน และให้ลูกค้าส่งเอกสารขอกู้จากแอพพลิเคชั่นได้” นายฉัตรชัย กล่าว